CELEX: 32021R0895
Language: bg
Date: 2021-02-24 00:00:00
Title: Делегиран регламент (ЕС) 2021/895 на Комисията от 24 февруари 2021 година за допълване на Регламент (ЕС) 2019/1238 на Европейския парламент и на Съвета във връзка с намесата по отношение на продуктите (текст от значение за ЕИП)

4.6.2021   
               
               
                  BG
               
               
                  Официален вестник на Европейския съюз
               
               
                  L 197/1
               
            
         ДЕЛЕГИРАН РЕГЛАМЕНТ (ЕС) 2021/895 НА КОМИСИЯТА
         от 24 февруари 2021 година
         за допълване на Регламент (ЕС) 2019/1238 на Европейския парламент и на Съвета във връзка с намесата по отношение на продуктите
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/1238 на Европейския парламент и на Съвета от 20 юни 2019 г. относно паневропейски персонален пенсионен продукт (ПЕПП) (1), и по-специално член 65, параграф 9 от него,
         като има предвид, че:
         
                     (1)
                  
                  
                     Необходимо е ЕОЗППО да има възможността да прилага ясни критерии и фактори, когато определя наличието на значителни опасения във връзка със защитата на инвеститорите или наличието на заплаха за нормалното функциониране и целостта на финансовите пазари или за стабилността на цялата финансова система в Съюза или на част от нея. С настоящия регламент допълнително се уточняват тези критерии и фактори, включително изброените в член 65, параграф 9, втора алинея, букви а) — г) от Регламент (ЕС) 2019/1238.
                  
               
                     (2)
                  
                  
                     От съществено значение е да се осигури последователен подход в рамките на Съюза, като същевременно се даде възможност за предприемане на подходящи действия от страна на Европейския орган за застраховане и професионално пенсионно осигуряване (ЕОЗППО) при настъпването на непредвидени неблагоприятни събития или събития, попадащи в обхвата на разпоредбите на член 65, параграф 9 от Регламент (ЕС) 2019/1238. Комисията прикани ЕОЗППО да предостави техническо становище в областта на паневропейския персонален пенсионен продукт (ПЕПП).
                  
               
                     (3)
                  
                  
                     Наличието на „заплаха“, което е една от предпоставките за намеса на ЕОЗППО с оглед поддържане на нормалното функциониране и целостта на финансовите или стоковите пазари или на стабилността на финансовата система, изисква по-висок праг на оценка, отколкото наличието на „значителни опасения“, които на свой ред са предпоставка за намеса от страна на ЕОЗППО с оглед защита на инвеститорите. ЕОЗППО следва да може да се намесва, когато поне един от факторите или критериите в настоящия регламент води до такива опасения или заплаха.
                  
               
                     (4)
                  
                  
                     Необходимо е също така да се вземат предвид специфичното положение и обстоятелствата, свързани с доставчика или дистрибутора на ПЕПП във връзка с потенциалния им принос към опасения или заплахи от вида, предвиден в член 65, параграф 9 от Регламент (ЕС) 2019/1238,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            ЕОЗППО прилага следните критерии и фактори, когато взема предвид степента на сложност на ПЕПП:
            
                        а)
                     
                     
                        дългосрочния пенсионен характер на ПЕПП;
                     
                  
                        б)
                     
                     
                        вида и степента на прозрачност на базовите активи;
                     
                  
                        в)
                     
                     
                        степента на прозрачност на разходите и таксите, свързани с ПЕПП;
                     
                  
                        г)
                     
                     
                        използването на техники, които при представянето на ПЕПП привличат вниманието на осигурените по ПЕПП лица към несъществени елементи;
                     
                  
                        д)
                     
                     
                        естеството и прозрачността на рисковете;
                     
                  
                        е)
                     
                     
                        използването на наименования на продукти, терминология или друга информация, които предполагат по-голяма степен на сигурност или възвръщаемост от тези, които в действителност са възможни или вероятни, или които представят подвеждащи характеристики на продукта;
                     
                  
                        ж)
                     
                     
                        дали информацията за ПЕПП е била недостатъчна или недостатъчно надеждна, за да даде възможност на участниците на пазара, за които е предназначена, да формират своята преценка, като се вземат предвид естеството и видът на ПЕПП;
                     
                  
                        з)
                     
                     
                        сложността на изчисляване на резултатите, като се вземе предвид по-специално дали възвръщаемостта зависи от резултатите на един или няколко базови активи, които на свой ред са повлияни от други фактори;
                     
                  
                        и)
                     
                     
                        естеството и мащаба на рисковете;
                     
                  
                        й)
                     
                     
                        дали ПЕПП е обвързан с други продукти или услуги;
                     
                  
                        к)
                     
                     
                        сложността на всички договорни условия по ПЕПП;
                     
                  
                        л)
                     
                     
                        наличието и степента на несъответствие между очакваната възвръщаемост по ПЕПП и риска от загуба, като се вземе предвид следното:
                        
                                    1)
                                 
                                 
                                    структурата на разходите и други разходи;
                                 
                              
                                    2)
                                 
                                 
                                    несъответствието по отношение на риска на доставчика, задържан от доставчика;
                                 
                              
                                    3)
                                 
                                 
                                    профилът на риска и възвръщаемостта;
                                 
                              
                  
                        м)
                     
                     
                        ценообразуването и свързаните с ПЕПП разходи, като се вземе предвид следното:
                        
                                    1)
                                 
                                 
                                    използването на скрити или вторични такси;
                                 
                              
                                    2)
                                 
                                 
                                    таксите, които не отразяват нивото на предлаганите услуги;
                                 
                              
                                    3)
                                 
                                 
                                    разходите за гаранции или разходите, които не отразяват действителните разходи или справедливата стойност на капиталовата гаранция в случаите, когато се касае за Основен ПЕПП;
                                 
                              
                  
                        н)
                     
                     
                        доколко лесно и при какви разходи осигуреното по ПЕПП лице може да използва услугите за преносимост и смяна на доставчика, като се вземе предвид следното:
                        
                                    1)
                                 
                                 
                                    използването на услуги за смяна на доставчика или преносимост според етапа, в който се използва услугата, прилаганите такси или загубата на предимства и стимули;
                                 
                              
                                    2)
                                 
                                 
                                    фактът, че използването на услуги за смяна на доставчика или преносимост не е разрешено или е фактически невъзможно.
                                 
                              
                  
         
            Член 2
            ЕОЗППО прилага следните критерии и фактори, когато взема предвид връзката на ПЕПП с типа на осигуреното по ПЕПП лице, на което ПЕПП се предлага или продава:
            
                        а)
                     
                     
                        характеристики, отразяващи уменията и способностите на осигуреното по ПЕПП лице, включително равнището на образование, знанията и опита с други пенсионни продукти, дългосрочни инвестиционни продукти или търговски практики, както и уязвимостта на осигуреното по ПЕПП лице;
                     
                  
                        б)
                     
                     
                        характеристики, отразяващи икономическото положение на осигуреното по ПЕПП лице, включително дохода, богатството и степента на зависимост от ПЕПП за получаването на адекватен пенсионен доход;
                     
                  
                        в)
                     
                     
                        основните финансови цели на осигуреното по ПЕПП лице, включително пенсионните спестявания и необходимостта от покритие на риска, включително биометричните рискове;
                     
                  
                        г)
                     
                     
                        дали ПЕПП се продава на осигурено по ПЕПП лице извън съответния целеви пазар или дали целевият пазар е бил определен погрешно;
                     
                  
                        д)
                     
                     
                        дали се допуска покритие чрез национална гаранционна схема, когато съществуват такива схеми.
                     
                  
         
            Член 3
            ЕОЗППО прилага следните критерии и фактори, когато взема предвид степента на новаторство на ПЕПП, дадена дейност или практика:
            
                        а)
                     
                     
                        степента на новаторство, свързано със структурата и характеристиките на ПЕПП, по-специално степента на новаторство на техниките за намаляване на риска, формите на изходящите плащания, или разработването на други плащания съгласно ПЕПП;
                     
                  
                        б)
                     
                     
                        степента на разпространение на иновациите, включително дали ПЕПП е иновативен за определени категории осигурени по ПЕПП лица;
                     
                  
                        в)
                     
                     
                        новаторство, което включва ливъридж;
                     
                  
                        г)
                     
                     
                        предишен опит на пазара с подобни ПЕПП или практики за продажба на ПЕПП.
                     
                  
         
            Член 4
            ЕОЗППО прилага следните критерии и фактори, когато взема предвид ефекта на ливъридж, който даден ПЕПП или дадена практика предоставят:
            
                        а)
                     
                     
                        специфичните характеристики на базовите активи по ПЕПП, като се вземе предвид ливъриджът, който е вътрешноприсъщ на ПЕПП;
                     
                  
                        б)
                     
                     
                        породения от финансирането ливъридж;
                     
                  
                        в)
                     
                     
                        характеристиките на сделките за финансиране с ценни книжа.
                     
                  
         
            Член 5
            ЕОЗППО прилага следните критерии и фактори, когато взема предвид обема или общия размер на натрупания капитал по ПЕПП:
            
                        а)
                     
                     
                        размера на потенциалните неблагоприятни последици от гледна точка на отделното осигурено по ПЕПП лице, а при голям брой текущо и потенциално осигурени по ПЕПП лица — потенциалните неблагоприятни последици за група от осигурени по ПЕПП лица, като се вземат предвид по-специално:
                     
                  
                        б)
                     
                     
                        обемът и общият размер на натрупания капитал по ПЕПП;
                     
                  
                        в)
                     
                     
                        условната стойност на ПЕПП;
                     
                  
                        г)
                     
                     
                        вероятността, мащабът и естеството на евентуалните неблагоприятни последици, включително размерът на загубите, които потенциално могат да бъдат понесени;
                     
                  
                        д)
                     
                     
                        очакваната продължителност на неблагоприятните последици;
                     
                  
                        е)
                     
                     
                        обемът на вноските;
                     
                  
                        ж)
                     
                     
                        броят и изискванията за квалификация и надеждност на участващите посредници;
                     
                  
                        з)
                     
                     
                        ръста на пазара или продажбите;
                     
                  
                        и)
                     
                     
                        средният размер на сумата, инвестирана в ПЕПП от всяко осигурено по ПЕПП лице;
                     
                  
                        й)
                     
                     
                        нивото на покритието, предвидено в националното законодателство относно схемите за гарантиране на застрахователни вземания, когато съществуват такива схеми;
                     
                  
                        к)
                     
                     
                        стойността на техническите резерви по отношение на ПЕПП;
                     
                  
                        л)
                     
                     
                        дали базовите активи по ПЕПП носят висок риск за изпълнението на сделките, сключени от участниците или осигурените по ПЕПП лица на съответния пазар;
                     
                  
                        м)
                     
                     
                        дали характеристиките на ПЕПП го правят особено податлив да бъде използван за целите на финансови престъпления и по-специално дали тези характеристики биха могли потенциално да насърчават използването на ПЕПП за целите на:
                        
                                    1)
                                 
                                 
                                    измами или непочтени действия;
                                 
                              
                                    2)
                                 
                                 
                                    нарушения или злоупотреби с информация по отношение на финансов пазар;
                                 
                              
                                    3)
                                 
                                 
                                    управление на постъпления от престъпна дейност;
                                 
                              
                                    4)
                                 
                                 
                                    финансиране на тероризъм.
                                 
                              
                  
         
            Член 6
            ЕОЗППО взема предвид също така следните фактори, които могат да повлияят на нормалното функциониране и целостта на финансовите пазари:
            
                        а)
                     
                     
                        дали финансовите дейности или финансовите практики на доставчика или дистрибутора на ПЕПП във връзка с ПЕПП носят особено висок риск за устойчивостта или гладкото функциониране на пазарите;
                     
                  
                        б)
                     
                     
                        дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП биха могли да доведат до значително и изкуствено несъответствие между цените на даден дериват и тези на базовия пазар;
                     
                  
                        в)
                     
                     
                        дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП носят висок риск за инфраструктурата на пазара или на платежните системи, включително системите за търговия, клиринг и сетълмент;
                     
                  
                        г)
                     
                     
                        дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП могат да застрашат доверието на осигурените по ПЕПП лица във финансовата система;
                     
                  
                        д)
                     
                     
                        дали ПЕПП, финансовите дейности или финансовите практики на доставчика или дистрибутора на ПЕПП във връзка с ПЕПП носят висок риск от смущения в дейността на финансовите институции, считани за важни за финансовата система на Съюза.
                     
                  
         
            Член 7
            ЕОЗППО взема предвид също така следните фактори, отнасящи се до конкретната ситуация и обстоятелствата, свързани с доставчика или дистрибутора на ПЕПП, като се вземе предвид следното:
            
                        а)
                     
                     
                        неговото финансово състояние и платежоспособност;
                     
                  
                        б)
                     
                     
                        неговите финансови дейности или финансови практики;
                     
                  
                        в)
                     
                     
                        неговият бизнес модел, включително неговата устойчивост и прозрачност;
                     
                  
                        г)
                     
                     
                        пригодността на презастрахователните и гаранционните споразумения по отношение на ПЕПП;
                     
                  
                        д)
                     
                     
                        зависимостта на доставчика на ПЕПП от трети страни по отношение на важни характеристики на ПЕПП, като например покритие на биометричните рискове, гаранции и преносимост на ПЕПП;
                     
                  
                        е)
                     
                     
                        практиките за продажба, свързани с ПЕПП, като се вземат предвид:
                        
                                    1)
                                 
                                 
                                    използваните канали за комуникация и дистрибуция;
                                 
                              
                                    2)
                                 
                                 
                                    информацията, маркетингът или други рекламни материали;
                                 
                              
                                    3)
                                 
                                 
                                    степента на новаторство, свързано с модела на дистрибуция, като дължината на посредническата верига или използването на новаторски техники за модела на дистрибуция.
                                 
                              
                  
         
            Член 8
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 198, 25.7.2019 г., стр. 1.